01.10.2019
Никарагуа Ареспублика Ахада Даниель Ортега Рауль Ҳаџьымба Аҧсны Аиааиреи Ахьыҧшымреи рымш рыдиныҳәалеит.
Даниель Ортега иаацҳамҭаҿы, иҳәоуп:
«Никарагуа Ареспублика Ажәлари, Аинырнаалара Аиҳабыреи, Амилаҭ Ракзаареи рыхьӡала, сара сҟынтәгьы Аҧсны ажәларгьы Шәаргьы гәык-ҧсык-ала ишәыдаҳныҳәалоит аибашьра хлымӡаах аҿы 413 мшы рнаҩс ижәгаз Аиааиреи Ахьыҧшымреи 26 шықәса рхыҵра.
Аинрал Владимир Серебриаков ишиҳәаз еиҧш, Аҧсны Аиааира алзыршаз амч уаназхәыцуа, аҧсуа бираҟ иаҵагыланы хацәнмырха игылаз ахьеиҳахаз шакәу убоит, урҭ рыҩныҵҟа иҟан аҿар, урҭ рҭаацәа, андуцәа, абдуцәа, аҳәса, дара рыда Аҧсадгьыл даҽацәы ишизымыхьчо агәра згаз.
Акыр иаҧсоу сколлега, абри аныҳәамш аҽны никарагуатәи аҭаацәарақәа зегьы рыхьӡала ишәзеиӷьаҳшьоит ақәҿиарақәа, хьӡи-ҧшеи згым Аҧсны Жәлар зегьы рҭынчреи, рыҿиареи, реизҳазыӷьареи ирызкны имҩаҧыжәго ҳаҭыр ду змоу аус аҿы аихьӡарақәа».